|  |  |
| --- | --- |
| **ROKODELSKA PANOGA** | **Sodarstvo** |
| **POVZETEK** | |
| Sodarstvo (tudi pintarstvo) spada med lesne rokodelske panoge in pomeni samostojno ali dopolnilno hišno obrtno izdelovanje lesenih sodov, kadi, čebrov, pinj, pladnjev, brent, korcev za vodo in lesene embalažne posode. Razvoj panoge sta na Slovenskem omogočila vinogradništvo in vinarstvo, pa tudi druge panoge, na primer furmanstvo, saj so v preteklosti sode veliko uporabljali tudi za prevoz in shranjevanje izdelkov. V 19. stol. so se razvila tri večja sodarska središča: na območju Črnega Vrha nad Idrijo, Vojskega, Hotedršice in Godoviča, v Selški dolini in v Tacnu nad Ljubljano. Na Notranjskem (v Uncu) so se specializirali za izdelovanje obročev za sode in zapiranje transportnih zabojev. Na Ribniškem je bilo sodarstvo zvrst suhorobarstva. | |
| **OPIS PANOGE** | |
| Sodarstvo se omenja od 15. stol. in vse do viška v začetku 20. stoletja. Najstarejša znana poklicna obrt sodarja je datirana leta 1273 v Piranu, najstarejša omemba sodarja v Ljubljani je iz leta 1365, v Mariboru pa se omenjajo poklicni sodarji leta 1460. Vsaj v 12. stoletju je bilo sodarstvo razširjeno na Sorškem polju skupaj s pivovarstvom, v okolici Škofje Loke in na Šmarjetni gori pa z vinogradništvom. V novem veku se je razcvetelo tovorništvo, za katerega so potrebovali sode. Cesar Friderik III. je 1492 s posebnim patentom dovolil Ribničanom in Kočevarjem prosto trgovino z domačimi lesnimi izdelki. Od 16. stoletja naprej so sodarji delovali na Celjskem, Štajerskem, Kranjskem, tudi v Trstu. Marija Terezija je 1780 potrdila Ribničanom in Kočevarjem patent o prosti trgovini z lesenimi predmeti domače izdelave, s čimer je skušala dvigniti strokovno raven te rokodelske panoge.  V Škofji Loki in okolici so izdelovali posodje iz trdega lesa, v Selški dolini pa sode iz mehkega lesa za izvažanje kislega zelja in transport žganja. Na Črnem Vrhu nad Idrijo so izdelovali škafe in pralne čebre iz smreke in jelke, za velike posode pa so uporabljali lipo. V Mengšu so izdelovali ribežne za repo, v okolici Iga pa sode za med in cement. V Tacnu so bili poznani po velikih hrastovih sodih za prevoz na vozovih in tudi macesnovih kadeh za pivovarne, velikih kadeh in čebrih za shranjevanje vode, tedensko kopel in pranje, pokritih čebrih za maslo, mast in testo ter stoječih posodah za zelje in prekajeno meso. Sode so pri trgovanju uporabljali za prevoz in shranjevanje živil. Na Bledu in v Bohinju so za potrebe pri mlekarstvu in sirarstvu izdelovali škafe, posode za mleko, sir in mast, čebre za meso in majhne sode za žganje. Tudi na Tolminskem in Bovškem so potrebovali posodje za mleko in sir. Sodarstvo je bilo razširjeno na vinorodnem Štajerskem, v Prlekiji in Prekmurju. V Piranu je primanjkovalo lesa, zato so ga kupovali v bližnji Istri, nabavljali pa so tudi polproizvode (doge in dele za dno) in obroče od obročarjev.  Obročarstvo je bilo najbolj razširjeno na Notranjskem. Mali kmetje so se s tem ukvarjali pozimi za dodaten zaslužek. Obroče so izdelovali iz čim bolj ravnih in gladkih leskovih palic, dolgih najmanj 200 cm in premera 3–5 cm, ki so jih nabrali v gozdu. Doma so jih na »rezivnici« razcepili in z rezivnikom zgladili. Ko so pripravili od 40 do 50 razcepljenih palic (obročev), so jih zvili v »koretelo« na posebnem stolu z odprtino v sredini in povezali z žico in leskovo vitro.  Na prelomu iz 19. v 20. stol. je prišlo do večjih sprememb v organizaciji sodarjev in pri njihovem strokovnem izobraževanju, saj je v tem času nastala prva obrtna šola v Ljubljani. Sodarji na Češnjici, Rudnem, v Železnikih in Tacnu so se povezali v zadruge. Razvile so se prave obrtne delavnice, ki so s svojimi izdelki oskrbovale vinogradnike v Vipavi, Metliki in Črnomlju, na Ptuju in v Ormožu, pa tudi v Dalmaciji in Srbiji. Delovanje zadrug je med drugo svetovno vojno zamrlo. Po letu 1945 je 20 sodarjev iz Tacna, Šmartna, Gameljn, Broda, Vižmarij in Dravelj sodarsko panogo v kraju znova obudilo, težava pa je bila v pomanjkanju suhega hrastovega lesa, saj so takrat vsega izvozili. Soočali so se tudi z vse večjo priljubljenostjo plastičnih in kovinskih posod. Sodarji so v Tacnu vztrajali do leta 1989, ko so delovali pod okriljem podjetja Slovin. Od nekdanje uspešne zgodbe je ostala le manjša spominska soba v gostilni, kjer se je sredi 18. stoletja sodarstvo v Tacnu tudi začelo.  V sodarski delavnici je veljal velik red. Sodarji so bili zelo delovni in disciplinirani. Delali so vse leto od jutra do večera, njihovi izdelki so bili priznani tako doma kot tudi v tujini. Ker naročil ni bilo vedno na pretek, so na povabila kletarjev hodili po vinskih kleteh popravljat kletne in transportne sode. Les za izdelavo škafov, kadi, sodčkov, čebrov in drugega posodja so morali pripraviti pozimi in pomladi, ga spraviti, sušiti ter oblikovati v doge. Sodar je moral imeti veliko znanja že ob samem podiranju dreves, poznati je moral les in postopke njegove obdelave. Pri izdelavi dog je bila najpomembnejša cepljivost lesa.  Tako kot včasih se še danes pri ročni izdelavi soda uporabljajo številna orodja: žaga za sekanje dreves, sekira za cepljenje hloda na manjše kose, kenjica – neke vrste kladivo, ki se uporablja pri cepljenju lesene doge, lučnica posebna sekira za tesanje, ročna žaga, oblič za stransko obdelavo dog, oblič za zunanjo obdelavo dog, risalo za zarisovanje ustrezne debeline doge, oblič za notranje oblikovanje soda, spej – dolg skobelnik, modla – model iz lesa, ki se uporablja za spehavanje, šrajf, vijak, s katerim se namesti jeklena vrv na spodnji del oboda, obrčnjak, ročni skobelnik, oblič, frošanca – lesena priprava, s katero se naredi utor za dno, niplini – žeblji, ki se uporabljajo za izdelavo dna soda, kotomer, ki se uporablja za jemanje mere za premer soda, oblič, ročni sveder za izdelavo odprtine na boku soda, kamor se vstavita čep in oblič za prečno oblanje za oblikovanje zunanjega oboda v okroglo obliko.  V sodobnem času leseno sodarsko posodje izpodrivajo plastične in kovinske (nerjaveče) posode. Lesarske šole skoraj več ne poučujejo sodarskih spretnosti in tudi sodarskih priročnikov nimamo. Čeprav so se za izdelovanje posod sčasoma uveljavili novi materiali in se je tehnika izdelave delov za sode modernizirala, se je sodarstvo ohranilo do današnjega časa. Na Slovenskem še vedno delujejo sodarski mojstri, ki zadovoljujejo potrebe zasebnih ljubiteljskih vinarjev, kletarjev in pivcev, ki verjamejo, da ima les določene prednosti pred drugimi materiali. Pri sodarskem delu se ročno delo pri nekaterih fazah izdelave posodja umika mehanskemu, poznavanje stare tehnike in orodij pa počasi tone v pozabo. Na Slovenskem so se te spremembe začele po letu 1965. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za sodarstvo so potrebna specifična znanja, ki jih v Sloveniji ni mogoče dobiti s formalnim ali neformalnim izobraževanjem. Znanje se prenaša iz roda v rod, kjer je za to zanimanje. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Sodarstvo ni vpisano v nacionalni Register nesnovne kulturne dediščine. Znanja izdelovanja sodov so zelo ogrožena. Po podatkih Obrtno-podjetniške zbornice Slovenije so bili leta 2012 v register sodarskih mojstrov vpisani le trije nosilci. |
| **Vidik identitete in prepoznavnosti** | Sodarjev je dandanes malo in niso posebej povezani. Posamezni primeri (npr. v Gančanih) kažejo na to, da lahko panoga dopolnjuje turistično ponudbo.  Panoga je del identitete kraja, je del kulture in načina življenja ljudi in tudi pomembno vpliva na ohranjanje kulturne krajine. |
| **Vidik družbenega in gospodarskega napredka** | Panoga se spreminja v materialih izdelkov. Večina kleti je med svojo opremo vključila sode iz inoksa in plastike, na trgu je precej tovrstne ponudbe. Pravi poznavalci vina še vedno prisegajo na leseno posodo, v kateri vino diha, zato se sodarstvo kot rokodelska panoga še naprej ohranja. Leseni sodi upoštevajo trajnostni vidik in prispevajo k varovanju okolja. |
| **Vidik učinkov na medgeneracijsko povezovanje in vseživljenjsko učenje** | Pri prenosih znanja izdelovanja lesenih sodov je šlo za medgeneracijsko povezovanje in prenos znanja od starejših k mlajšim, vendar je sedaj ta način ogrožen, ker je še zelo malo predvsem starejših mojstrov.  Žal zaradi vse manjšega števila mojstrov ta panoga ne prispeva več h kakovosti bivanja v sodobni družbi, posledično pa ne prispeva več k socializaciji. |
| **Vidik učinkov na turizem** | Primer dobre prakse vključevanja panoge v turistično ponudbo je sodarska domačija Küzma, na kateri so poleg prenočišč uredili lokalni muzej sodarstva, ki dopolnjuje turistično ponudbo kraja. V Gančanih poteka tudi sodarski dan, namenjen promociji sodarske rokodelske panoge, ki je bila za vas v preteklosti zelo pomembna.  Posamezne sodarske zbirke hranijo v nekaterih muzejih (npr. v Železnikih, Posavskem muzeju Brežice, Slovenskem etnografskem muzeju). |
| **Viri in literatura** | [www.rokodelstvo.si/dejavnosti/sodarstvo](http://www.rokodelstvo.si/dejavnosti/sodarstvo)  <https://www.knjiznica-celje.si/raziskovalne/4200607420.pdf>  <https://www.dnevnik.si/1042720190>  <https://www.pmb.si/odskrnjena-vrata-depoja/sodarstvo-na-koledarju-pmb-2019>  https://stareslike.cerknica.org/2017/01/08/1959-slivice-obrocarstvo/  Les, ki daje okus, Geneza nastanka sodov in sodarstva na Slovenskem, Sanja Vrbančič, Univerza v Ljubljani, Filozofska fakulteta,  Oddelek za etnologijo in kulturno antropologijo, 2012.  Sodarstvo na Slovenskem, Marjan Vidmar, Tiskarna Toneta Tomšiča, 1966  Sodarstvo v Tacnu do druge svetovne vojne, Maks Košir, PZE za etnologijo, Filozofska fakulteta, 1979. |